Broj: 711-I-2023-Pp-37/23-09-12

Zagreb, 21. rujna 2023.

**Hrvoje Čuvalo, predsjednik Uprave Hrvatske banke za obnovu i razvitak,**

**Josip Pavković, član Uprave Hrvatske banke za obnovu i razvitak,**

**Alan Herjavec, član Uprave Hrvatske banke za obnovu i razvitak,**

**Predmet:** **HRVOJE ČUVALO, predsjednik Uprave Hrvatske banke za obnovu i razvitak,**

**JOSIP PAVKOVIĆ, član Uprave Hrvatske banke za obnovu i razvitak,**

**ALAN HERJAVEC, član Uprave Hrvatske banke za obnovu i razvitak,**

**-***Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od dana 20. rujna 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI).

Naime, Povjerenstvo je 5. lipnja 2023. temeljem vlastith saznanja otvorilo predmet protiv obveznika Hrvoja Čuvala, predsjednika Uprave Hrvatske banke za obnovu i razvitak, Josipa Pavkovića, člana Uprave Hrvatske banke za obnovu i razvitak i Alana Herjavca, člana Uprave Hrvatske banke za obnovu i razvitak (dalje u tekstu: HBOR), koji se vodi pod brojem Pp-37/23. Navedeni predmet je otvoren vezano za saznanja stečena iz članka naslova „Šef državnog HBOR-a sam sebi povećao plaću. Sad prima više od 37 tisuća kuna mjesečno.“ objavljenog na internetskom portalu [*www.index.hr*](http://www.index.hr)*.* U predmetnom članku navodi se da je Hrvoje Čuvalo, predsjednik Uprave HBOR-a, prijavio je u imovinsku karticu novu neto plaću od 37.047,37 kuna, što je puno više od plaće bivše predsjednice Uprave koju je naslijedio u studenom prošle godine.

Nadalje se navodi da su iz HBOR-a dobili informaciju da se plaće zaposlenicima nisu mijenjale, osim članovima Uprave. Nije se, objašnjavaju, radilo o posebnom povećanju plaće, već se primijenila vladina odluka o "utvrđivanju plaća i drugih primanja predsjednika i članova uprava trgovačkih društava".

Naime, članovi Uprave u ovom mandatu odlučili su uzeti najveći koeficijent koji im pripada, koji dotadašnja predsjednica Uprave, kako neslužbeno doznaju, nije primjenjivala, stoji u članku.

Na upit Povjerenstva na koji je način utvrđena visina plaće koji navedeni obveznici primaju ua obnašanje dužnosti u Upravi HBOR-a, koji je pravni temelj za određivanje njezine visine, tko je o tome odlučio, te jesu li obveznici na bilo koji način bili uključeni u utvrđivanje visine plaće, HBOR se očitovao dopisom od 20. ožujka 2023. u kojem je naveo da su pravni temelji za utvrđivanje plaće predsjednika i članova Uprave HBOR-a: Odluka o utvrđivanju plaća i drugih primanja predsjednika i članova Uprava trgovačkih društava (NN br. 83/2009, 3/2011, 3/2012, 46/2012, 22/2013, 25/2014 i 77/2014) te Pravilnik o radu Hrvatske banke za obnovu i razvitak (HBOR).

Ističu kako je sukladno “Odluci o utvrđivanju plaća i drugih primanja predsjednika i članova Uprava trgovačkih društava” definirano da mjesečna plaća predsjednika Uprave iznosi 3,2 prosječne mjesečne isplaćene neto plaće po zaposlenom u pravnim osobama u Republici Hrvatskoj za mjesec travanj u tekućoj godini koju je objavio Državni zavod za statistiku uz dodatak od 30% te je tako dobiveni neto iznos preračunat u bruto iznos.

Dodaju i da je sukladno članku 91. Pravilnika o radu HBOR-a predsjedniku Uprave osnovna plaća uvećana za 0,5% za svaku navršenu godinu radnog staža.

Nadalje navode kako je sukladno “Odluci o utvrđivanju plaća i drugih primanja predsjednika i članova Uprava trgovačkih društava” definirano da mjesečna plaća članova Uprave iznosi 3,2 prosječne mjesečne isplaćene neto plaće po zaposlenom u pravnim osobama u Republici Hrvatskoj za mjesec travanj u tekućoj godini koju je objavio Državni zavod za statistiku uz dodatak od 10% te je tako dobiveni neto iznos preračunat u bruto iznos.

Dodaju i da je sukladno članku 91. Pravilnika o radu HBOR-a članovima Uprave osnovna plaća uvećana za 0,5% za svaku navršenu godinu radnog staža.

Ističu kako predsjednik i članovi Uprave HBOR-a ugovore o radu potpisuju s predsjednikom Nadzornog odbora HBOR-a sukladno Zakonu o Hrvatskoj banci za obnovu i razvitak (NN 138/06, 25/13). Name, člankom 16. stavkom 3. Zakona o HBOR-u definirano je da se prava i obveze predsjednika i članova Uprave, uključujući plaću i ostala materijalna prava, utvrđuju ugovorom između predsjednika, odnosno članova Uprave i Hrvatske banke za obnovu i razvitak, koju pritom zastupa predsjednik Nadzornog odbora, navodi se u dopisu.

Na daljnji upit Povjerenstva, HBOR je dostavio cjelokupnu pripadajuću dokumentaciju koja se odnosi na činjenice iznesene prethodnom dopisu, i to:

-Odluke Nadzornog Odbora o imenovanju članova Uprave HBOR-a

-ugovori o radu članova Uprave HBOR-a

-Pravilnik o radu HBOR-a

-Statut HBOR-a

-Zakon o HBOR-u.

Uvidom u odluke Nadzornog odbora HBOR-a broj: 1000-9-1/2022, 1000-9-2/2022 i 1000-9-3/2022 od 20. listopada 2022. utvrđeno je da su točkom 1. mr. sc. Hrvoje Čuvalo, Josip Pavković i mr.sc. Alan Herjavec s danom 24. listopada 2022. imenovani predsjednikom i članovima Uprave HBOR-a za mandatno razdoblje od 5 godina, dok je točkom 2. definirano da će predsjednik Nadzornog odbora s navedenim obveznicima zaključiti ugovore o radu kojima će se utvrditi sva prava i obveze temeljem zaposlenja i obavljanja dužnosti predsjednika Uprave.

Uvidom u Ugovor broj: 1900-459/2022 sklopljen 2. prosinca 2022. između HBOR-a, zastupane po predsjedniku Nadzornog odbora HBOR-a, dr. sc. Marku Primorcu i mr. sc. Hrvoja Čuvala (u daljnjem tekstu: predsjednik Uprave) temeljem članka 16. stavka 3. Zakona o Hrvatskoj banci za obnovu i razvitak (NN 138/06 i 25/13, dalje u tekstu: ZHBOR) i članka 17. Statuta Hrvatske banke za obnovu i razvitak, utvrđeno je da mjesečna bruto plaća predsjednika Uprave iznosi: 51.160,07 kuna, a uvećava se 0,50% za svaku navršenu godinu radnog staža, kao i da predsjednik Uprave nema pravo na isplatu stimulativnog dijela plaće.

Uvidom u Ugovore broj: 1900-460/2022 i 1900-461/2022 sklopljen 2. prosinca 2022. između HBOR-a, zastupane po predsjedniku Nadzornog odbora HBOR-a, dr. sc. Marku Primorcu i mr. sc. Alana Herjavca i Josipa Pavkovića (u daljnjem tekstu: članova Uprave) temeljem članka 16. stavka 3. Zakona o HBOR-a i članka 17. Statuta Hrvatske banke za obnovu i razvitak, utvrđeno je da mjesečna bruto plaća člana Uprave iznosi: 41.919,90 kuna, a uvećava se 0,50% za svaku navršenu godinu radnog staža, kao i da član Uprave nema pravo na isplatu stimulativnog dijela plaće.

Temeljem odredbe članka 17. Statuta HBOR-a donesenog u srpnju 2014. predsjednik Nadzornog odbora zaključuje s predsjednikom i članovima Uprave ugovore o radu kojima se podrobno utvrđuju njihova prava i obveze.

Uvidom u Odluku o pravnim osobama od posebnog interesa za Republiku Hrvatsku („Narodne novine“ 147/2021) koju je Vlada Republike Hrvatske donijela na sjednici održanoj 30. prosinca 2021. utvrđeno je da je Hrvatska banka za obnovu i razvitak utvrđena kao pravna osoba od posebnog interesa za Republiku Hrvatsku.

Nadalje, uvidom u Odluku o izmjenama i dopunama odluke o utvrđivanju plaća i drugih primanja predsjednika i članova uprava trgovačkih društava („Narodne novine“ broj 77/2014) utvrđeno je da se u točki II. stavak 2. mijenja i glasi:

„Iznimno, plaće predsjednika i članova uprava trgovačkih društava određenih u Odluci o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku (»Narodne novine«, broj 120/2013), točkom II. stavkom 2. podtočkama 28. – 53., odredit će nadzorni odbor trgovačkog društva samostalno ukoliko:

– društvo ne obavlja javnu ovlast,

– društvo ne ostvaruje ukupan prihod od sredstava državnog proračuna ili prodajom robe ili usluga čiju je cijenu odredilo propisom nadležno tijelo,

– društvo nije korisnik državne potpore niti u jednom obliku,

– nad društvom nije otvoren stečajni postupak ili postupak predstečaja,

– je društvo uredno podmirilo sve obaveze prema Ministarstvo financija – Poreznoj upravi, Hrvatskom zavodu za mirovinsko osiguranje, Hrvatskom zavodu za zdravstveno osiguranje i ostale zakonske obaveze,

– je iskazana dobit društva koja je veća u odnosu na raniju godinu,

– predsjednik i članovi uprave ne ostvaruju druga prava na nematerijalna primanja osim korištenja telefona, službenog vozila i stana,

pri čemu odluka o visini plaće za predsjednika uprave može biti najviše 30%, a za članove uprave najviše 10% veća plaća od plaće predsjednika i članova uprava kako je to određeno stavkom 1. ove točke.“.

Člankom 3. stavkom 1. podstavkom 41. ZSSI-a propisano da su predsjednik u članovi uprave Hrvatske banke za obnovu i razvitak obveznici u smislu navedenog Zakona, stoga su i Hrvoje Čuvalo, Josip Pavković i Alan Herjavec povodom obnašanja gore navedenih dužnosti obvezni postupati sukladno odredbama tog Zakona.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Slijedom svega navedenog, a budući da je plaća predsjedniku i članovima uprave HBOR-a utvrđena ugovorima o radu sklopljenim s Nadzornim odborom HBOR-a u skladu s Pravilnikom o radu HBOR-a, Statutom HBOR-a, Zakonom o HBOR-u („Narodne novine“ broj 138/06, 25/13), kao i Odlukom o utvrđivanju plaća i drugih primanja predsjednika i članova Uprava trgovačkih društava („Narodne novine“ broj 77/2014), Povjerenstvo je utvrdilo kako ne postoje pretpostavke za pokretanje postupka vezano za moguću povredu odredbi ZSSI-a.

Povjerenstvo dodatno napominje da je u predmetu P-534/22 na zahtjev Bernardice Rubčić, tajnice Kabineta ministra financija, 25. studenog 2022. dalo očitovanje u kojem je, razmatrajući dio Ugovora o radu sklopljenog 15. studenog 2022. između HBOR-a, zastupanog po obvezniku Marku Primorcu, ministru financija te predsjedniku Nadzornog odbora HBOR-a, i obveznika Hrvoja Čuvala, predsjednika Uprave HBOR-a, u odnosu na članak 13. stavak 1., koji se odnosi na kriterije za određivanje visine plaće obveznika, članak 15. stavak 2., koji se odnosi na korištenje službenog vozila 24 sata dnevno, te članak 27., a koji se odnosi na primjenu propisa i općih akata koji uređuju radno-pravnu materiju, ako drukčije nije uređeno ZSSI-om, Povjerenstvo utvrdilo da isti nisu suprotni odredbama navedenog Zakona.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Hrvoje Čuvalo, osobnom dostavom
2. Obveznik Josip Pavković, osobnom dostavom
3. Obveznik Alan Herjavec, osobnom dostavom
4. Objava na internetskoj stranici Povjerenstva nakon dostave obvezniku
5. Pismohrana